Marshal Do'stum Afg'onistonning sobiq siyosiy va nufuzli yetakchilari bilan uchrashdi

Tolibon harakati tomonidan hokimiyat qo'lga kiritilgach Afg'onistonni tark etgan bir necha afg'on siyosatchilari Turkiyada uchrashdi. Bu haqda sobiq vitse-prezident, marshal Abdulrashid Do'stum rahbarlik qilayotgan “Afg'oniston milliy islom harakati” partiyasi matbuot kotibi Ehson Niroga tayanib, “TOLOnews” xabar berdi.
Ta'kidlanishicha, uchrashuvda Afg'oniston Islom birligi xalq partiyasi yetakchisi Hoji-Muhammad Mohaqiq, sobiq vitse-prezident Ahmad Ziyo Mas'ud, parlament sobiq spikeri Mir-Rahmon Rahmoniy, sobiq moliya vaziri Abdul-Hadi Argandival, shuningdek, sobiq tashqi ishlar vaziri Salohiddin Rabboniy qatnashgan.
“Marshal Do'stum siyosiy va nufuzli yetakchilarni qabul qildi. Uchrashuv Afg'onistonda qanday o'zgarishlar qilish haqida fikr almashish uchun o'tkazildi”, deyiladi xabarda.
Keltirilishicha, bu “Tolibon” harakati tomonidan hokimiyat egallanishi sababli Afg'onistonni tark etgan afg'on siyosatchilarining birinchi uchrashuvi bo'lgan. Uchrashuv ishtirokchilari nimaga kelishib olishganligi haqida xabar berilmagan.
Avvalroq Marshal Abdulrashid Do'stumning Turkiyada Pokiston josuslik agentligi rahbari bilan uchrashgani haqida xabar tarqalgandi. Shuningdek, u 23 dekabr kuni harbiy qo'mondonlar bilan uchrashgandi.